Árokszállási Edit

A fiókban lapultak

Talált kincsek osztálya

A laptopom egyik fiókjában találtam ezeket a rímeket és történeteket. És ha van olyan, hogy talált tárgyak osztálya, akkor lehet a talált költeményeknek és irományoknak is osztálya.

Osztálylétszám 40. Nem hiányzik senki.
Legalábbis remélem.

Puszi, Edit

A helytelenírási észrevételeket

kérjük „szemfüles vagyok” jeligére a szerkeszthőségbe leadni.

Pimaszkodjunk

Panaszkodik.
Panaszkodok,
hogy panaszkodik.
Panaszkodsz,
hogy panaszkodok,
mert panaszkodik.

Én meguntam,
részemről ezt letudtam.
Csináljunk
valami mást!
Pimaszkodjunk!

Migrén, te, ő

Migrén.
Migrte.
Migrő.
Migrmi.
Migrti.
Migrők.
Migrki?

Migrém

Én
és a
migrén...

Az én drága
migrém...
Egy rém!

Hol a vietnámi
krém?
Adjátok
elém!

Nemet mondok

Nemet mondok
bármire,
bárki kedvességire,
szóbelire, testire.

Ha a kedvem,
s bármely sejtem
azt súgja,
határomat ez a gesztus
súrolja,
felrúgja.

Kissfi Nagy József

Az jutott eszembe,
mi lenne,
ha Kiss Mária
Nagy Józseffel
egybekelne,

a násznép a terembe
bemenne,
az anyakönyvvezető
Nagyné Kiss Mária helyett
az anyakönyvbe
Kissfi Nagy Józsefet
jegyezne.

S senkinek szeme se
rebbene.

Igenre éhezem

Izgalmam a köbön
és a négyzeten.

Ahhoz a ponthoz
érkezem,
mikor türelmetlenségem
már nem fékezem.

Élvezem
s percenként
megkérdezem,
lesz-e belőle valami
pénteken.

Igenre éhezem.

Pánikhangulat

Megáll a gép,
szürke a kép,
mozdulatlan,
tovább nem lép.

Hiába kapcsolom
ki és be, nyomkodom,
nem enged belőle,
nem jutok előre.

Ekkor fogom a dolgot
könyörgőre:
Ne tegye ezt velem,
nem fagyhat
le nekem!
Látnom kell azonnal
összes üzenetem!

Pánikhangulat
mi torkon ragad,
kezében a sorsom
s a sok becses adat.

Kérhet tőlem bármit,
váltságdíjat fizetek,
ha végre újra fájljaimhoz